text: Sønderjysk virksomhed skubber bag på eksporteventyr
  08 september 2016 kl. 14.41
  Nu får små fødevareproducenter mulighed for at få deres varer ud i hele Europa gennem et nyt transportsamarbejde.
  Den sønderjyske transportvirksomhed H. P. Therkelsen indgår i et nyt europæisk samarbejde, som kan få stor betydning for mindre fødevareproducenter i Syd- og Sønderjylland.
  For første gang kan virksomheder nu få fragtet ferske fødevarer ud i hele Europa fra dag til dag og helt ned til en enkelt varepalle. Dermed kan de mindre syd- og sønderjyske virksomheder nu begynde at eksportere deres varer til udlandet.
  Hos det økologiske mejeri Naturmælk ved Tinglev håber de nu på at kunne starte deres eksport.
  - Det er en fantastisk nyhed. Nu har vi mulighed for at komme ind på det udenlandske marked, og det har ikke været muligt før, siger mejerichef Leif Friis Jørgensen hos til TV SYD.
  Han regner med at eksporten kan komme til at fylde 15 procent af mejeriets omsætning.
  H. P. Therkelsen er den eneste danske virksomhed, som er med i samarbejdet, hvor varerne bliver transporteret ned til en transporthub i Frankfurt og derefter videre til hele Europa.
  
  